section_heading: Životopis
paragraph_text: Rodom iz sela Bulića blizu Benkovca. Rođen 1694., a roditelji su mu bili Juraj i Doroteja Nakić. Kršten 21. veljače 1694. u Podgrebači u skradinskom zaleđu. Zaredio se u franjevačkom samostanu Sv. Lovre u Šibeniku i primio postrig (tonzuru). Uzeo je redovničko ime Pavao. U Šibeniku je 1716. završio studij filozofije i iste godine otišao u Mletačku Republiku gdje je izučio orguljarsku struku u orguljarskoj radionici Giovannia Battista Piaggia. Tamo je u franjevačkom samostanu della Vigna završio studij teologije. Godine 1734. izašao je iz franjevačkog reda i prešao u dijecezansko svećenstvo.